În următorii patru ani în comuna Adâncata se vor face investiții pentru dezvoltare de circa 22 de milioane de euro
Primarul din Adâncata, Viorel Cucu, a declarat că în următorii patru ani în această comună se vor face investiții pentru dezvoltare în valoare de circa 22 de milioane de euro. Viorel Cucu a precizat că două investiții mari care vor începe în scurt timp sunt cele pentru construcția rețelei de gaz metan și pentru extinderea rețelelor de apă și canalizare. "La 1 mai începem gazul, iar și săptămâna viitoare va fi desemnat câștigătorul la licitația pentru canalizare și apă", a spus Viorel Cucu, el precizând că ambele proiecte trebuie finalizate într-un termen de doi ani. Primarul din Adâncata a ținut să precizeze că pe lângă proiectele pe care le are aprobate intenționează să mai depună unul prin Administrația Fondului de Mediu pentru extinderea rețelelor de apă și canalizare în toată comuna. "Aici ne concentrăm să depunem un nou proiect pe străzile care au rămas fără rețele de apă și canalizare. Va fi mult mai ușor pentru că acum avem un proiect pe Programul Anghel Saligny pe apă și canalizare, am al doilea proiect cu fonduri europene pe PNRR, pentru extindere canalizare în tot satul Adâncata și pentru refularea canalizării în stația de epurare a Sucevei și dacă obținem și al treilea proiect pentru absolut toate celelalte străzi, în 2028 vom avea o acoperire de 100% cu rețele de apa și canal", a declarat Viorel Cucu. El a mai spus că în momentul de față valoarea totală a proiectelor de dezvoltare care vor fi implementate în următorii patru ani este de 20,4 milioane de euro. "Dacă obținem și acest proiect pe apă și canalizare, cu o valoare de peste un milion de euro, în total vom avea 21 – 22 de milioane de euro bani care se vor investiți în comună. Și aici mă refer la proiecte de apă, canalizare, gaz, digitalizarea școlilor, centrul de colectare a deșeurilor cu aport voluntar, autobuze electrice cu stații de încărcare și centrul social. Și vor rămâne ca investiții prioritare drumurile, aleile pietonale pe drumurile naționale și extinderea rețelelor de energie electrică", a arătat primarul comunei Adâncata.